ຂປລ. ວັນທີ 25 ກໍລະກົດ 2018, ທີ່ຫ້ອງປະຊຸມໃຫຍ່ ພະແນກ ຖະແຫຼງຂ່າວ, ວັດທະນະທຳ (ຖວທ)ແລະ ທ່ອງທ່ຽວ ແຂວງສະຫັວນນະເຂດ; ກົມສື່ມວນຊົນ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວໄດ້ຈັດກອງປະຊຸມ ເຜີຍແຜ່ ແລະ ເຊື່ອມຊຶມ ກົດໝາຍສື່ມວນຊົນສະບັບປັບປຸງ. ເຂົ້າຮ່ວມກອງປະຊຸມໃນຄັ້ງນີ້ ໄດ້ມີບັນດາ ຄະນະພະແນກ ຖທວ ແຂວງໆ ບັນດາຮອງເຈົ້າເມືອງຜູ້ຊີ້ນຳວຽກງານຖະແຫຼງຂ່າວ-ສືມວນຊົນ 15ເມືອງ, ບັນດາຕາງໜ້າພະແນກການອ້ອມຂ້າງແຂວງ ແລະ ນັກວິຊາການເຂົ້າຮ່ວມຮ້ອຍກວ່າທ່ານ.
ໃນພິທີເປີດກອງປະຊຸມຄັ້ງນີ້ ທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ໄດ້ປະກອບຄຳເຫັນໃຫ້ທິດຊີ້ນຳກອງປະຊຸມ ເນັ້ນໜັກໃຫ້ເຫັນ ຜົນໄດ້ຮັບໃນການຈັດຕັ້ງປະຕິບັດກົດໝາຍສະບັບກ່ອນ, ຄວາມຈຳເປັນພາວະວິໄສໃນການປັບປຸງກົດໝາຍ ແລະ ບ່າງບັນຫາຄວນເອົາໃຈໃສ່ ໃນການເຊື່ອມຊຶມກົດໝາຍສະບັບປັບປຸງນີ້ ໂດຍ ແນະນຳໃຫ້ຜູ້ເຂົ້າຮ່ວມເຊື່ອມຊຶມເຫັນໄດ້ຄວາມຈຳເປັນ ແລະ ສຳຄັນຕໍ່ການໂຄສະນາເຜີຍແຜ່ທາງເລິກ ສຳລັບຜູ້ເຮັດວຽກຄຸ້ມຄອງ ວຽກງານຖະແຫຼງຂ່າວ-ສື່ມວນຊົນຂອງພວກເຮົາ; ກວດກາ ສັງລວມ ບັນຫາ ແລະ ສິ່ງທ້າທາຍ ແລະ ຜົນໄດ້ຮັບສົມທຽບໃສ່ ກັບ ກົດໝາຍສື່ມວນສະບັບເດີມ ເບິ່ງວ່າຜ່ານມາພວກເຮົາໄດ້ມີການຈັດຕັ້ງປະຕິບັດ ແກ້ໄຂໄດ້ດີໃນລະດັບໃດ; ພວກເຮົາມີບັນຫາໃດແດ່ ທີ່ເປັນບັນຫາອຸດຕັນໃນການປະຕິບັດກົດໝາຍເປັນຕົ້ນຄວາມບໍ່ເຂົ້າໃຈຂອງກະໂຕຜູ້ເຮັດໜ້າທີ່ຄຸ້ມຄອງ, ຂອງຜູ້ປະກອບກິດຈະການ ຫຼື ມີຄວາມທັບຊ້ອນກັບນິຕິກໍາອື່ນໆ ແລະ ພວກເຮົາຄວນໄດ້ສ້າງນິຕິກຳອັນໃດຕື່ມອີກເພື່ອຜັນຂະຫຍາຍກົດໝາຍສະບັບນີ້.
ພາຍຫຼັງ ທ່ານ ຮອງລັດຖະມົນຕີ ໄດ້ກ່າວໄຂກອງປະຊຸມຢ່າງເປັນທາງການແລ້ວ, ທ່ານ ປິ່ນປາຖະໜາ ພັນທະມາລີ ຫົວໜ້າກົມສື່ມວນຊົນ ກໍໄດ້ຂຶ້ນບັນຍາຍ ເຜີຍແຜ່ ກົດໝາຍວ່າດ້ວຍສື່ມວນຊົນສະບັບປັບປຸງ ຊຶ່ງປະກອບມີທັງໝົດ 9 ພາກ, 9 ໝວດ, 85 ມາດຕາ. ໃນນີ້, ມີມາດຕາ ຮັກສາເດີມ 28 ມາດຕາ, ປັບປຸງ 39 ມາດຕາ ແລະ ສ້າງໃໝ່ 18ມາດຕາ. ເນື້ອໃນພື້ນຖານໃນກົດໝາຍ ຍັງຮັກສາຫລັກການພື້ນຖານກ່ຽວກັບສື່ມວນຊົນ, ການປັບປຸງ ແລະ ເພີ່ມບັນດາມາດຕາໃໝ່ ເພື່ອໃຫ້ສອດຄ່ອງ ກັບ ມະຕິຂອງກອງປະຊຸມໃຫຍ່ຄັ້ງທີ IX ແລະ X ຂອງພັກ, ມະຕິຂອງກົມການເມືອງວ່າດ້ວຍວຽກງານ 3 ສ້າງ ກໍຄື ລັດຖະທຳມະນູນ ສະບັບປັບປຸງໃໝ່ ແລະ ການເຊື່ອມໂຍງສາກົນ, ເພື່ອແທດເໝາະແຜນພັດທະນາເສຖະກິດ-ສັງຄົມຂອງລັດ, ເຮັດໃຫ້ເນື້ອໃນຄົບຖວ້ນ, ກະທັດລັດ ແລະ ຫັດກຸມ ໂດຍ ສຸມໃສ່ ກໍານົດໃຫ້ແຈ້ງຕື່ມກ່ຽວກັບ ນະໂຍບາຍຂອງລັດຕໍ່ວຽກງານສື່ມວນຊົນເຊັ່ນ: ການຈັດຕັ້ງ ແລະ ການເຄື່ອນໄຫວວຽກງານສື່ມວນຊົນ, ການເງິນຂອງສື່ມວນຊົນ, ບົດບາດຂອງສະມາຄົມນັກຂ່າວແຫ່ງ ສປປ ລາວ, ການຄຸ້ມຄອງ ແລະ ກວດກາສື່ມວນຊົນ ໂດຍສະເພາະແມ່ນແນໃສ່ສື່ແບບໃໝ່ . ທັງໝົດນັ້ນແມ່ນເພື່ອເຮັດໃຫ້ສື່ມວນຊົນ ສືບຕໍ່ເປັນກະບອກສຽງຂອງ ພັກ-ລັດ ແລະ ປະຊາຊົນ, ເຮັດໃຫ້ການເຄື່ອນໄຫວວຽກງານສື່ມວນຊົນຂອງອົງການສື່ມວນຊົນເວົ້າສະເພາະ ເວົ້າລວມ ແມ່ນການ ເຄື່ອນໄຫວວຽກສື່ມວນຊົນ ແລະ ສື່ສັງຄົມໃຫ້ຖືກຕ້ອງຕາມແນວທາງ, ນະໂຍບາຍຂອງພັກ, ກົດໝາຍ ແລະ ລະບຽບການຂອງລັດ, ມີຈັນຈາບັນໃນການເຜີຍແຜ່ຂໍ້ມູນຂ່າວສານ, ຮັບປະກັນປະຕິບັດເສລີພາບຂອງພົນລະເມືອງດ້ານສື່ມວນຊົນ, ເປັນເວທີສົ່ງເສີມປະຊາທິປະໄຕປະຊາຊົນ, ສະກັດກັ້ນປະກົດການຫຍໍ້ທໍ້, ຕອບຕ້ານຖ້ອຍທໍານອງຂອງຄົນບໍ່ດີ ແລະ ອິດທິກຳລັງປໍລະປັກ.
ນອກຈາກເຜີຍແຜ່ກົດໝາຍສື່ມວນຊົນນີ້ແລ້ວ, ກອງປະຊຸມຍັງຈະມີການທາບທາມຮ່າງຂໍ້ຕົກລົງວ່າດ້ວຍການຄຸ້ມຄອງໂທລະພາບໃຊ້ສາຍ ແລະບໍ່ໃຊ້ສາຍ ແລະ ລະບຽບການຄຸ້ມຄອງອຸປະກອບຮັບສັນຍານວິທະຍຸ-ໂທລະພາບ ຜ່ານດາວທຽມ DTH ຕື່ມອີກ .
ກົດໝາຍວ່າດ້ວຍສື່ມວນຊົນສະບັບປັບປຸງ ເລກທີ 01/ສພຊ ໄດ້ຜ່ານການເຫັນດີສຽງສ່ວນຫຼາຍໃນກອງປະຊຸມສະໃໝສາມັນ ເທື່ອທີ 2 ຂອງສະພາແຫ່ງຊາດ ຊຸດທີ VIII ໃນວາລະກອງປະຊຸມຕອນບ່າຍ ຂອງວັນທີ 4 ພະຈິກ 2016.